Референдум о чланству Уједињеног Краљевства у Европској унији
Референдум о чланству Уједињеног Краљевства у Европској унији, познат и као Британски референдум о чланству у Европској унији и Референдум о Брегзиту, био је референдум који је одржан 23. јуна 2016. године и на којем су становници Уједињеног Краљевства и Гибралтара одлучивали о томе да ли би Уједињено Краљевство требало да напусти Европску унију или не. Чланство Уједињеног Краљевства у Европској унији тема је јавних дебата још од када се земља придружила Европској економској заједници 1973. године. На референдуму је изгласан излазак Уједињеног Краљевства из Европске уније са 51,89% гласова подршке. Резултат референдума разликовао се по конститутивним државама које чине УК. Енглеска и Велс су већином гласали за излазак из ЕУ док су Шкотска, Северна Ирска и Гибралтар гласали за останак.